Ons word slegter as De Klerk behandel, sê Zwane | Netwerk24
Ons word slegter as De Klerk behandel, sê Zwane
Deur Cebelihle Mthethwa, News24 21 Februarie 2020 20:45
Talle hoëprofiel ANC-politici het Vrydag die ANC-LP Bongani Bongo by die landdroshof in Kaapstad ondersteun waar hy op ’n aanklag van korrupsie verskyn het.
Bongo, die voormalige minister van staatsveiligheid, het Vrydag gehoor sy verhoor sal na die hooggeregshof oorgeplaas voor.
Die voorverhoor begin op 17 April, met die verhoordatum wat na verwagting vir Augustus bepaal sal word.
Bongo word daarvan beskuldig dat hy ’n parlementêre ondersoek na staatskaping by Eskom in die wiele probeer ry het deur die hoofgetuie te probeer omkoop om met siekteverlof te gaan.
Party van ons word slegter as De Klerk behandel.
Bongo wou nie self met die media praat nie, maar sy kollegas het baie op die hart gehad. Dit sluit Mosebenzi Zwane, voormalige minister van minerale bronne, Joe Maswanganyi, oudminister van vervoer, en die ANC-LP Mervyn Dirks in.
“Ons is bly die saak is uiteindelik hier sodat kameraad Bongo die geleentheid kan kry om sy kant van die saak te stel,” het Zwane buite die hof gesê.
Hy sê sommige ANC-lede word onregverdig behandel, met verwysing na die onlangse opskudding rakende oudpres. FW de Klerk se uitlating dat apartheid nie ’n misdaad teen die mensdom was nie.
Die FW de Klerk-stigting het later om verskoning vir dié stelling gevra.
“Ons voel daar is ’n sekere agenda. Toe daar kwessies oor De Klerk was, het sekere mense hom baie vinnig verdedig en gesê hy het demokratiese regte, maar niemand doen dit vir ons nie,” sê Zwane.
“Ons dink dit is onregverdig. Party van ons word slegter as De Klerk behandel.”
Zwane en die voormalige premier van Noordwes, Supra Mahumapelo, het Bongo met sy vorige verskyning in Januarie in die hof kom ondersteun.
Meer oor: Bongani Bongo
Bongo fokus op hoofsaak teen hom